Diari Oficial de la Generalitat Valenciana


Sumari del DOGV 4860, del 11-10-2004 (2004/9852)

RESOLUCIÓ de 6 de setembre de 2004, del director del Centre de Desenvolupament Marítim, relativa a la concessió administrativa per a condicionament i explotació d'hangars i terrasses en zona portuària sol·licitada pel Club Nàutic de Torrevieja.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4860

Data del DOGV
:   11-10-2004

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2004/9852


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 6 de setembre de 2004, del director del Centre de Desenvolupament Marítim, relativa a la concessió administrativa per a condicionament i explotació d'hangars i terrasses en zona portuària sol·licitada pel Club Nàutic de Torrevieja. [2004/X9852]
  
Atés que la sol·licitud formulada pel Club Nàutic de Torrevieja, de concessió administrativa per a condicionament i explotació de la zona d'hangars i terrasses del port de Torrevieja, a la qual s'acompanya de cinc exemplars del projecte de condicionament d'hangar, subscrit el març de 2003 per l'enginyer de Camins, Canals i Ports, Vicente Esteban Chapapría, i visat pel col·legi corresponent de València l'abril de 2003.
  
Vist informe favorable emés pel Servici d'Explotació i Conservació de Ports, pel qual es proposa que s'atorgue la concessió administrativa sol·licitada, en què s'indica entre altres aspectes que:
  
?Es planteja en la petició l'execució d'una sèrie d'obres de condicionament de l'hangar el pressupost d'execució de les quals per contracta és de 77.515,20 euros, de conformitat amb el projecte que s'adjunta.
  
Per mitjà d'este condicionament es pretén dotar l'hangar de dos vestidors amb deu dutxes, un espai per a botiga d'efectes navals, un gimnàs per a musculació i sala de pesos amb vestíbul, lavabos i zona de llavanderia. Les instal·lacions podran ser utilitzades per tripulacions de vaixells transeünts i per esportistes durant la realització de concentracions esportives o proves nàutiques.
  
Per la seua banda, la terrassa es pretén que continue amb els usos oferits actualment de terrassa-bar.
  
S'informa favorablement el que s'ha sol·licitat per part del Reial Club Nàutic Torrevieja, ja que es consideren els usos i les obres proposats, adequats i relacionats amb l'activitat portuària, al mateix temps que milloren la situació en precari de l'hangar que existix en estos moments.
  
No obstant això, no es considera favorable concedir-la per un termini de cinc anys, sinó que s'entén necessari fer-ho per un termini de temps d'un any subjecte a prorrogues semestrals successives fins a un màxim de cinc anys, a fi de no hipotecar la presa de decisions d'esta administració, ja que estan en elaboració els documents de planejament corresponents al port de Torrevieja.
  
Este fet es fa d'acord amb l'informe de 6 d'octubre de 2003, emés per la Direcció General de Ports i Costes, que també va informar favorablement la citada sol·licitud, però subjecta al fet que s'inclogueren en el títol de la concessió les clàusules i les circumstàncies condicionants contingudes en els punts 1 i 2 de les condicions particulars següents, pel fet que, d'acord a la proposta d'ordenació d'espais portuaris que s'està desenrotllant per al port de Torrevieja ?per a un futur encara no establit fefaentment- les instal·lacions actuals del Reial Club Nàutic Torrevieja es estan modificades pràcticament en la seua totalitat i, en particular, el sector objecte d'este informe estaria ordenat com a ?zona de límit portuari?, a més d'estar afectat per un traçat de viari interior del port, conjuntament amb un disseny de circulació de vianants que passa pel costat de l'anterior?.
  
De conformitat amb el que disposa l'article 146 del Reglament per a l'Execució de la Llei de Costes, es va sotmetre la sol·licitud a informació pública per termini de vint dies, durant els quals no s'hi van presentar al·legacions.
  
Sol·licitat l'informe a l'Ajuntament de Torrevieja, on s'indica que: ?El termini d'emissió de l'informe serà de vint dies comptadors des de la notificació de la present, transcorregut el qual sense haver-se evacuat, prosseguiran les actuacions en absència d'este, de conformitat amb el que establix l'article 83 de la Llei 30/92, de Règim Jurídic de les Administracions Públiques i Procediment Administratiu Comú?, no s'ha rebut informe ni cap comunicació de l'Ajuntament.
  
Notificada la resolució de sotmetiment de condicions en la qual es podria atorgar la concessió de referència, amb data 16 de juny de 2004 es rep l'escrit firmat pel president del Club Nàutic de Torrevieja, pel qual s'accepten les condicions oferides.
  
Amb data 6 d'agost de 2004 es reben les cartes de pagament justificatives d'haver depositat les fiances a què es referix la condició cinquena.
  
Fent ús de les atribucions que concedix al director del Centre de Desenvolupament Marítim l'article 16 del Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
Atorgar al Club Nàutic de Torrevieja la concessió administrativa per a condicionament i explotació de la zona d'hangars i terrasses del port de Torrevieja, segons el projecte de condicionament d'hangar, subscrit el març de 2003 per l'enginyer de Camins, Canals i Ports, Sr. Vicente Esteban Chapapría, i visat pel col·legi corresponent de València l'abril de 2003; amb les condicions que s'indiquen en els plecs inserits a continuació:
  
Índex
  
1. Àmbit de la concessió
  
2. Règim jurídic
  
3. Termini
  
4. Cànon i la seua revisió
  
5. Impostos i garanties definitives
  
6. Ús i explotació
  
7. Transmissibilitat (cessió) i segregació
  
8. Modificació i indivisibilitat
  
9. Subcontractació
  
10. Gravamen
  
11. Lliurament de la superfície en concessió
  
12. Execució de les obres
  
13. Reconeixement de les obres
  
14. Vigilància de les obres
  
15. Inspecció de l'execució
  
16. Altres prescripcions relatives a les obres
  
17. Destrucció de les obres autoritzades
  
18. Altres autoritzacions
  
19. Obligació de conservació i manteniment
  
20. Altres obligacions del concessionari
  
21. Incompliments del concessionari
  
22. Sancions
  
23. Causes de resolució
  
24. Revocació
  
25. Caducitat
  
26. Rescat per obres
  
27. Despeses
  
28. Renúncia
  
29. Efectes reversió
  
30. Acta de reversió
  
31. Inscripció en el Registre de la Propietat
  
32. Execució subsidiària
  
1. Àmbit de la concessió
  
El constituïx el condicionament i l'explotació de la zona d'hangars i terrasses del port de Torrevieja, segons el projecte de condicionament d'hangar, subscrit el març de 2003 per l'enginyer de Camins, Canals i Ports, Vicente Esteban Chapapría, i visat pel col·legi corresponent de València l'abril de 2003.
  
La superfície atorgada és de 2.056,10 m2, corresponents a 467,50 m2 d'hangar i 1.588,60 m2 de terrenys urbanitzats sense edificar.
  
2. Règim jurídic
  
Prescripcions contingudes en el present plec.
  
Normativa aplicable:
  
1) Capítols I i II del títol preliminar, capítol I del títol I, títols II i IV i les disposicions transitòries quarta i sisena de la Llei 27/1992, de 24 de novembre, de Ports de l'Estat i de la Marina Mercant, modificada per la Llei 62/1997, de 26 de desembre (incorporats a la legislació d'esta Comunitat Autònoma, com a dret propi d'esta per la Llei 11/2002, de 23 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana DOGV núm. 4.409, de 31 de desembre de 2002), en allò que no es contradiga amb el TRLCAP.
  
2) Llei 22/1988, de 28 de juliol, de Costes, en allò aplicable per remissió de la Llei de Ports i el seu Reglament.
  
3) Amb caràcter supletori, el Reial Decret Legislatiu 2/2000, de 16 de juny, pel qual s'aprova el TRLCAP; i segons el que disposa la disposició derogatòria de la llei, el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, així com el Reial Decret 390/1.996, d'1 de març, de desenrotllament parcial de la Llei 13/1995, de Contractes de les Administracions Públiques (LCAP). En este context, l'administració té la prerrogativa d'interpretar les clàusules de la concessió, resoldre els dubtes que oferisca el seu compliment, modificar-la per raons d'interés públic, acordar la seua resolució i determinar-ne els efectes.
  
3. Termini
  
Esta concessió s'atorga pel termini d'un any, prorrogable per semestres successius fins a un màxim de cinc anys, inclòs l'inicial, i es deixarà fora de perill el dret de propietat, sense perjudici de tercer, sense cessió del domini públic ni de les facultats dominicals de l'administració.
  
El termini comença a comptar des de l'endemà de la notificació de la present.
  
4. Cànon i la seua revisió
  
El titular de la concessió, de conformitat amb el que disposa l'article 71 de la Llei 16/2003, de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a abonar a la Generalitat Valenciana les quantitats següents:
  
a) Cànon per aprofitament de superfícies: 27.602,25 euros/any, a raó de: 20,61 €/m2/any aplicats als 467,50 m2 d'hangar, i 11,31 €/m2/any aplicats als 1.588,60 m de terrenys urbanitzats sense edificar.
  
b) Cànon per resultat de l'explotació per al concessionari: 6.475,29 euros/any.
  
Total cànon anual: 34.077,54 euros.
  
L'import assenyalat no inclou l'IVA o qualsevol altre impost que haja de ser aplicat.
  
El dia 1 de gener de cada any el cànon serà revisat aplicant les variacions registrades en l'índex de preus al consum de l'any anterior, d'acord a l'Institut Nacional d'Estadística. Igualment la quantia del cànon estarà subjecta a actualització de conformitat amb les disposicions legals que respecte d'això es dicten amb caràcter general per la Generalitat Valenciana per a instal·lacions nàutic esportives.
  
L'atorgament d'autoritzacions dins de l'àmbit de la concessió que suposen una activitat per la qual el concessionari perceba ingressos, segons el que disposa la clàusula 16, suposarà necessàriament l'establiment d'una partida independent de cànon per rendiment d'activitat, que es fixarà d'acord amb les normes vigents o els criteris aplicables en cada moment, i que es meritarà junt amb el cànon anual.
  
El cànon s'abonarà per semestres avançats, per mitjà de transferència bancària al compte que se li indique en cada liquidació que se li practique per part de l'administració, a partir de la data d'entrada en vigor de la concessió.
  
A l'efecte, haurà d'aportar domiciliació bancària per a l'abonament del cànon, degudament omplida, anteriorment a l'atorgament de la concessió.
  
El període de pagament voluntari serà d'un mes des de la notificació de la liquidació corresponent.
  
Si no es fa efectiu el pagament en període voluntari, es podrà procedir al seu cobrament per la via de constrenyiment en la forma reglamentàriament establida. Per a iniciar l'expedient de caducitat serà suficient que no s'haja efectuat l'ingrés en període voluntari.
  
L'impagament del cànon durant dos semestres consecutius serà causa de caducitat de la concessió.
  
5. Impostos i garanties definitives:
  
5.1. Impostos
  
Dins del termini d'un mes, comptador a partir del coneixement de la resolució d'atorgament per part del concessionari, s'abonarà per este l'import corresponent a l'impost sobre transmissions patrimonials i actes jurídics documentats, d'acord amb el Reial Decret Legislatiu 1/93, de 24 de setembre.
  
5.2. Fiances
  
L'adjudicatari mantindrà les fiances que s'indiquen a continuació, en la Tresoreria de la Generalitat Valenciana, Servicis Territorials de la Conselleria d'Economia i Hisenda, amb aportació de les corresponents cartes de pagament que s'expedisquen a la Conselleria d'Infraestructures i Transport per a la seua incorporació a l'expedient.
  
Fiança definitiva d'obres: respon de la direcció i l'execució de les obres que s'han de realitzar, per import del 2% del seu pressupost d'execució, la quantitat és de mil cinc-cents cinquanta euros amb trenta cèntims (1.550,30 euros).
  
La fiança es tornarà al concessionari, a instància d'este, una vegada haja transcorregut un any des que haja sigut aprovada l'acta de reconeixement final de les obres.
  
Fiança definitiva d'explotació: per import de trenta-quatre mil setanta-set euros amb cinquanta-quatre cèntims (34.077,54 euros).
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que estos incompliments puga ocasionar.
  
Si l'administració executara parcialment o totalment la fiança, el concessionari està obligat a completar-la o reposar-la en el termini d'un mes comptador a partir de la notificació de la disminució del seu import. L'incompliment d'esta obligació serà causa de caducitat de la concessió.
  
La fiança d'explotació serà tornada al terme del termini de la concessió si no existira responsabilitat per incompliment de les obligacions que respon.
  
6. Ús i explotació
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en este executades a usos distints dels expressats.
  
7. Transmissibilitat (cessió) i segregació
  
Aprovada l'acta de reconeixement final de les obres, el concessionari podrà transmetre la concessió d'acord amb el que establixen els paràgrafs següents
  
La present concessió és transmissible per actes inter vivos després de l'autorització prèvia de l'administració i s'entén que, qui se subrogue en els seus drets, assumirà també les obligacions que s'imposen en esta concessió.
  
Perquè s'autoritze la transmissió serà necessari:
  
- Que hagen transcorregut almenys dos anys des de la data d'atorgament de la concessió.
  
- Que el concessionari estiga al corrent en el compliment de totes les obligacions derivades de la concessió.
  
- Que el nou titular reunisca els requisits exigits per a contractar amb l'administració, i per a exercir l'activitat i prestar el servici objecte de la concessió.
  
L'administració podrà exercir els drets de tempteig i retracte en els termes legalment previstos.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i, per tant, serà necessari l'autorització expressa a què es referix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que supose substitució dels socis o dels accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'autoritat competent.
  
En cas d'adjudicació per rematada judicial, si l'adjudicatari no reunira els requisits exigits per a contractar amb l'administració, i per a exercir l'activitat i prestar el servici objecte de la concessió, haurà de transferir-la, en el termini de dotze mesos, a un nou concessionari que, a estos efectes, no present cap limitació.
  
No s'inscriurà en el Registre de la Propietat la transmissió de la concessió sense que s'acompanye del certificat de l'administració acreditatiu d'este aspecte, amb inserció de les clàusules de la concessió.
  
8. Modificació i indivisibilitat
  
Modificació. L'administració podrà autoritzar a sol·licitud de l'interessat modificacions de la concessió, que quan siguen substancials s'hauran de sotmetre a informació pública. En qualsevol cas, tindran el caràcter de modificació substancial les següents:
  
a) Ampliació de la superfície de la concessió en més d'un 10% de la fixada en les actes de replantejament i reconeixement. A estos efectes, únicament serà admissible l'ampliació de la superfície amb béns limítrofs als concedits.
  
b) Ampliació del volum o de la superfície construïda i inicialment autoritzada en més d'un 10%.
  
c) Canvi d'ubicació de la concessió.
  
Indivisibilitat. La concessió que s'atorga és indivisible.
  
9. Subcontractació
  
Es prohibix expressament la subcontractació o cessió de la prestació dels servicis bàsics.
  
Si existiren servicis i prestacions accessòries, podrà subcontractar-se, dels contractes de la qual es donarà prèviament coneixement a l'administració, i s'entén que esta atorga la seua aprovació si en 2 mesos no s'oposa expressament.
  
L'administració es reserva el dret a prohibir, per causes justificades, la realització de determinats subcontractes.
  
En qualsevol cas, la total responsabilitat del compliment d'allò que disposen els plecs davant de l'administració correspon al concessionari.
  
10. Gravamen
  
La constitució d'hipoteques i uns altres drets de garantia sobre la concessió haurà de ser prèviament autoritzada per l'administració portuària.
  
No s'inscriurà en el Registre de la Propietat la constitució d'hipoteques o uns altres drets reals sobre la concessió sense que s'acompanye del certificat de l'administració a este respecte, amb inserció de les clàusules de la concessió.
  
11. Lliurament de la superfície en concessió
  
Si no s'indicara una altra cosa en la clàusula relativa al termini, l'administració fixarà la data de lliurament al concessionari de la superfície i instal·lacions en concessió.
  
Del lliurament s'alçarà acta i pla que subscriuran el concessionari i l'administració atorgant en la persona que delegue, en els quals es detallarà la ubicació, la forma i la superfície de la parcel·la, l'estat de les instal·lacions i qualsevol altre aspecte que puga interessar.
  
12. Execució de les obres
  
El concessionari haurà de donar inici a l'execució de les obres en el termini màxim d'un mes comptador des de l'entrada en vigor de la concessió.
  
El termini d'execució de les obres serà de sis mesos des de l'entrada en vigor de la concessió.
  
En qualsevol cas, l'execució de les obres es durà a terme sota l'exclusiu risc i responsabilitat del concessionari.
  
Si el concessionari incomplira el termini d'inici o d'execució de les obres, serà potestatiu de l'administració, sempre que existisquen raons que justifiquen la seua demora, concedir-li una pròrroga (per un màxim de sis mesos) del dit termini, i es podrà imposar una sanció de fins al 5% del pressupost d'execució per contracta, o incoar l'expedient de caducitat de la concessió, amb pèrdua de la fiança definitiva de construcció depositada. En el cas que el concessionari incomplira el nou termini prorrogat, l'administració podrà:
  
a) Declarar la caducitat de la concessió.
  
b) Concedir-li una última pròrroga amb imposició d'una sanció de fins al 5% del pressupost d'execució per contracta. Un nou incompliment del termini portarà la incoació de l'expedient de caducitat de la concessió, amb pèrdua de la fiança.
  
En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organismes públics, les llicències, els permisos i d'altres autoritzacions necessàries, podrà renunciar a la concessió, en este cas se li tornarà la fiança de construcció.
  
Durant la vigència de la concessió el titular d'esta no podrà realitzar cap modificació o ampliació de les obres sense prèvia autorització. L'incompliment d'esta condició podrà ser causa de la caducitat de la concessió.
  
13. Reconeixement de les obres
  
Acabades les obres el concessionari sol·licitarà per escrit de la Direcció Tècnica del Port el reconeixement d'estes, que es practicarà amb assistència d'este i de l'interessat, i s'alçarà acta que es proposarà per a la seua aprovació, si correspon.
  
En l'acta s'arreplegarà la superfície exacta ocupada per la concessió.
  
14. Vigilància de les obres
  
Les obres estaran sota la inspecció i la vigilància del director tècnic del Port i no seran obstacle al pas per a l'exercici de la vigilància litoral, i el concessionari estarà obligat a conservar-les en bon estat i no es podrà, igual que el terreny, arrendar-les ni destinar-les a usos distints que els expressats.
  
15. Inspecció de l'execució:
  
L'administració podrà inspeccionar en qualsevol moment l'execució de les obres, per a comprovar si estes s'ajusten al projecte a partir del qual s'ha atorgat la concessió. Si observara l'existència de desviacions en relació amb este, podrà aprovar el reconeixement de les obres quan considere que la modificació no altera substancialment la concessió, ni requerix una nova informació pública, o tramitar la seua legalització per mitjà del procediment corresponent, o disposar que les obres s'ajusten al projecte autoritzat. En este últim supòsit, si el concessionari no ho fera en el termini que se li indique, es procedirà a la incoació d'expedient de declaració de caducitat de la concessió.
  
16. Altres prescripcions relatives a les obres
  
Finalitzades les obres, els terrenys afectats per estes pertanyents a la zona portuària, hauran de quedar completament lliures d'enderrocs o materials. Si es no complix esta condició es correspondrà per l'administració a la retirada de runes i neteja del terreny, a càrrec del titular de l'autorització, sense perjuí d'imposar-li les sancions corresponents.
  
17. Destrucció de les obres autoritzades
  
La destrucció de totes o de la major part de les obres autoritzades per la present concessió, sempre que siga per causa fortuïta o força major, donarà dret al concessionari per a optar entre l'extinció de la concessió sense cap indemnització o la reconstrucció de les obres en la forma i el termini que se li assenyale sense que, en este últim supòsit, s'altere el termini de la concessió primerament assenyalat.
  
Si la destrucció ocorreguera per dol o culpa del concessionari o persones que en depenguen, l'opció anteriorment establida correspondrà a l'administració atorgant, que podrà, en qualsevol cas, obligar el concessionari a la reconstrucció de les obres sense perjuí de les altres responsabilitats que li foren exigibles.
  
18. Altres autoritzacions
  
L'atorgament d'esta concessió no eximix al seu titular de l'obtenció de les llicències, els permisos i les autoritzacions que siguen legalment exigibles, ni del pagament dels impostos que se li apliquen, amb inclusió de l'impost sobre béns immobles, o el que legalment el substituïsca.
  
La realització d'activitats dins de l'àmbit de la concessió no previstes en el projecte o en l'estudi econòmic a partir dels quals s'atorga la concessió, requerirà la prèvia i preceptiva autorització de l'administració, i s'estarà, si és procedent, al que disposa la clàusula quarta sobre el cànon de la concessió.
  
19. Obligació de conservació i manteniment
  
El concessionari està obligat a conservar i mantindre les obres i els terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i es realitzaran a càrrec seu els treballs de conservació i manteniment i totes les reparacions siguen necessàries que per a això.
  
L'administració podrà inspeccionar en qualsevol moment l'estat de conservació i manteniment dels béns adscrits al servici i assenyalar les reparacions i altres accions que hagen de realitzar-se a fi que els béns es troben en perfecte estat de conservació per al correcte funcionament del servici, així com per a la seua reversió al final del termini de la concessió.
  
El concessionari està obligat a complir les ordes que l'administració li dicte per als fins anteriors dins del termini prudencial que se li assenyale.
  
El concessionari, quan les obres de conservació que s'han de realitzar tinguen el caràcter de gran reparació, haurà de presentar prèviament, per a l'acceptació, si és procedent, per part de l'administració, el projecte corresponent.
  
20. Altres obligacions del concessionari
  
El concessionari està obligat a:
  
1. Gestionar l'activitat de la concessió al seu risc i ventura, i en cap cas l'administració serà responsable de les obligacions contretes pel concessionari ni dels danys o perjuís causats per este a tercers.
  
2. Organitzar el servici amb estricta subjecció a les característiques establides en els plecs, prestar el servici amb la continuïtat convinguda i garantir als particulars el dret a utilitzar-lo en les condicions que hagen sigut establides en el plec corresponent.
  
3. Cuidar del bon orde del servici, i es podran dictar les oportunes instruccions, si bé l'administració conservarà els poders de policia necessaris per a assegurar la bona marxa dels servicis de què es tracte.
  
4. Indemnitzar els danys que es causen a tercers com a conseqüència de les operacions que requerisca el desenrotllament del servici, excepte quan el dany siga produït per causes imputables a l'administració.
  
5. Facilitar la informació tècnica o econòmica que li sol·licite l'administració
  
Tot el personal necessari per a l'explotació de la concessió serà per compte i a càrrec del concessionari. També seran al seu càrrec les despeses d'electricitat, aigua, telèfon, neteja, jardineria, arreplegada de fems, etc., necessaris per al desenrotllament de l'activitat i totes les despeses que esta ocasione, així com la contractació d'aquells, les connexions i el pagament dels drets corresponents.
  
En el primer semestre de cada any natural, i immediatament a la seua presentació en el Registre Mercantil, el concessionari lliurarà a l'administració una còpia registrada de la seua declaració anual de comptes, que inclourà el compte de resultats i el balanç de situació de la societat.
  
A l'efecte del que preveu l'article 159 apartat l del Reglament de Costes i per estar associada a la solvència econòmica de l'entitat explotadora, s'establix com a motiu de caducitat de la concessió el seu esdeveniment a una situació patrimonial que legalment fóra causa de dissolució de l'empresa.
  
Coneguda esta, l'administració requerirà que siga esmenada en el termini de 2 mesos amb realització de les pertinents operacions de capital, si transcorregut el termini no acreditara haver esmenat la situació, es declararà la caducitat d'ofici per l'autoritat competent, a proposta de l'administració, i després del tràmit d'audiència a l'interessat, sense que esta puga ser revocada per la posterior capitalització de l'entitat. L'ocultació de la situació pel mateix termini de 2 mesos des que fóra coneguda per l'entitat serà també causa de caducitat.
  
21. Incompliments del concessionari
  
Si de l'incompliment per part del concessionari es derivara pertorbació greu i no reparable per altres mitjans en el servici públic i l'administració no decidira la resolució de la concessió, podrà acordar la intervenció d'esta fins que aquella desaparega. En tot cas, el concessionari haurà d'abonar a l'administració els danys i els perjuís que efectivament li haja irrogat.
  
22. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, d'acord amb allò que s'ha establit a la Llei de Ports o legislació que en el seu moment s'aplique, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
23. Causes de resolució
  
A més de les establides amb caràcter general en la legislació aplicable i en els plecs d'esta concessió, són causes de resolució de la concessió:
  
a) La mort o la incapacitat sobrevinguda del concessionari individual o l'extinció de la personalitat jurídica de la societat concessionària. En el primer cas l'administració podrà acordar la continuació de la concessió amb els seus hereus o successors, excepte disposició expressa en contrari de la legislació específica del servici.
  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
  
c) El mutu acord entre l'administració i el concessionari.
  
d) La falta de prestació pel concessionari de la garantia definitiva o les especials o complementàries d'aquella en termini en els casos previstos en la llei i la no formalització del contracte en termini.
  
e) El rescat del servici per l'administració.
  
f) La supressió del servici per raons d'interés públic.
  
g) L'incompliment de les obligacions contingudes en este plec i en els altres que regulen la concessió, i en general l'incompliment de les restants obligacions concessionals essencials.
  
24. Revocació
  
La concessió podrà ser revocada per l'administració, sense dret a indemnització, quan s'hagen alterat els supòsits determinants del seu atorgament que impliquen la impossibilitat material o jurídica de la continuació en el gaudi de la concessió i en cas de força major, quan, en estos dos supòsits, no siga possible la revisió del títol d'atorgament.
  
25. Caducitat
  
Serà causa de declaració de caducitat d'esta concessió, a més de les previstes legalment, l'incompliment de les obligacions descrites en els plecs del contracte, en particular:
  
- L'impagament del cànon de la concessió durant dos semestres consecutius. Per a iniciar l'expedient de caducitat serà suficient que no s'haja efectuat l'ingrés en període voluntari.
  
- La cessió a un tercer de l'ús total o parcial, sense autorització de l'administració.
  
- La transferència del títol d'atorgament, sense autorització de l'administració.
  
- La constitució d'hipoteques i d'altres drets de garantia, sense autorització de l'administració.
  
- L'ocupació de domini públic no atorgat.
  
- El desenrotllament d'activitats que no figuren en l'objecte del títol.
  
La declaració de caducitat suposarà la perduda de la fiança o de les fiances constituïdes, podrà comportar, segons el criteri de l'administració, la demolició, la retirada de les obres i les instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que corresponga, d'acord amb el que disposa l'anterior condició.
  
26. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'esta abans del seu venciment.
  
A l'efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga altre dret que el de ser indemnitzat per les obres no amortitzades, valorades en els termes establits en la Llei de Ports.
  
En esta valoració no es tindran en compte les obres realitzades pel concessionari sense prèvia autorització, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut relacionats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deterioració d'este, llevat que l'administració decidisca també el seu rescat.
  
Si les obres es trobaren deteriorades, es determinarà per l'administració el pressupost de les despeses necessaris per a deixar-les en bon estat, el qual es notificarà al concessionari abans de ser aprovat. El seu import es rebaixarà de la taxació, i la diferència que en resulte serà la quantitat que s'abone al concessionari.
  
Realitzat el lliurament a l'autoritat competent dels béns rescatats es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
27. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres, seran a càrrec del concessionari.
  
28. Renúncia
  
Si l'interessat desistira de la petició o renunciara al títol, perdrà la fiança o les fiances constituïdes. A més, excepte decisió contrària de l'administració, estarà obligat a alçar les obres i les instal·lacions a costa seua, i deixarà el terreny de la concessió lliure de tota ocupació, en el termini que se li assenyale.
  
29. Efectes reversió
  
Quan per venciment del termini de la concessió es produïsca la reversió, estaran extingits automàticament, sense necessitat de declaració expressa, els drets reals o personals que pogueren tindre terceres persones sobre el domini públic concedit i les obres i les instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga en cap forma entendre's que la reversió implica la successió d'empresa prevista en l'article 44 del Text Refós de Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, a l'efecte de l'article 42 del dit Text Refós.
  
L'administració no assumirà cap tipus d'obligació laboral o econòmica del concessionari, vinculada o no a l'activitat objecte del títol extingit.
  
Amb una antelació, al menys, d'un any respecte a l'acabament del termini de la concessió, l'administració notificarà al concessionari la resolució relativa al manteniment o no de les obres i les instal·lacions, i igualment comunicarà al concessionari les disposicions encaminades que el lliurament dels béns es verifique en les condicions de bon ús i conservació ací estipulades.
  
Acabat el termini de la concessió, revertiran al domini públic estatal els terrenys, les obres i les instal·lacions objecte de la concessió, que hauran de trobar-se en tot cas en perfectes condicions de bon ús i conservació, i el concessionari estarà obligat, a càrrec seu, a la demolició i la retirada de les dites obres i les instal·lacions, parcialment o totalment, fins i tot amb reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i les instal·lacions, procedix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada a l'efecte, sempre que no estiguen units de manera fixa a l'immoble i amb això no es produïsca trencament ni deterioració d'este, si l'administració no decidix també la seua adquisició.
  
30. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i les instal·lacions, l'estat de conservació d'estes, amb especificació dels deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que s'ha executar el seu càrrec en el termini que se li assenyale.
  
31. Inscripció al Registre de la Propietat
  
Si el concessionari inscriguera la concessió al Registre de la Propietat, haurà de facilitar a l'administració el certificat acreditatiu de la dita inscripció.
  
No s'inscriurà al Registre de la Propietat la transmissió de les concessions o la constitució de drets reals sobre estes sense que s'acompanye del certificat acreditatiu d'este aspecte, amb inserció de les clàusules de la concessió.
  
Extingida la concessió el concessionari sol·licitarà la cancel·lació de la inscripció i donarà compte d'això a l'administració que la concedix.
  
32. Execució subsidiària
  
Quan el concessionari obligat a això no duga a terme les accions que se li ordenen per l'administració, en aplicació de les condicions corresponents, esta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, podrà procedir-ne a l'execució subsidiària, i l'import de les despeses, així com dels danys i els perjuís, seran a càrrec del concessionari.
  
Esta resolució no posa fi a la via administrativa. Contra esta es pot interposar recurs d'alçada davant el secretari autonòmic d'Infraestructures i Transport, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que s'estime oportú?.